Κωνσταντίνος Κουρόπουλος

Ο Κωνσταντίνος Κουρόπουλος γεννήθηκε στην Αθήνα το 1895. Σπούδασε πολιτικός μηχανικός και τελείωσε τις σπουδές του στο Εθνικό Μετσόβιο Πολυτεχνείο το 1917, επίσης σπούδασε στο Ελβετικό Ομοσπονδιακό Ινστιτούτο Τεχνολογίας της Ζυρίχης. Δραστηριοποιήθηκε κυρίως στον στατικό σχεδιασμό κτιρίων και αστικών κατοικιών την εποχή του μεσοπολέμου στην Αθήνα, εκτός από πολιτικός μηχανικός ήταν εξειδικευμένος τοπογράφος, πολεοδόμος και γεφυροποιός. Την περίοδο 1924 - 1929 ήταν συνιδρυτής της τεχνικής εταιρείας "Κ. Κουρόπουλος - Κ. Κωττάκης και Σια" .

 Το χαρακτηριστικότερο γνώρισμα του στατικού σχεδιασμού που εφάρμοσε ο Κωνσταντίνος Κουρόπουλος ήταν η ύπαρξη φέροντος οργανισμού μέσω της τοποθέτησης μεταλλικών δοκαριών έδρασης προς τον σχηματισμό συμμετρικότητας στις οροφές των κτιρίων. Αυτό το γνώρισμα προσέφερε μια αισθητική και αρχιτεκτονική θεώρηση του στατικού σχεδιασμού για το εσωτερικό ενός κτιρίου. Εξωτερικά η αρχιτεκτονική του χαρακτηρίζεται από την εφαρμογή ήπιων εκλεκτικιστικών τάσεων της περιόδου 1900-1920 στην Ελλάδα. Στην έναρξη της επαγγελματικής του πορείας ανέλαβε την εποπτεία των δημοσίων έργων ως υπεύθυνος μηχανικός στον Δήμο Αθηναίων και στο Υπουργείο Συγκοινωνιών. Κατά το 1918 στάλθηκε στην Θεσσαλονίκη ως μέλος μιας ομάδας μηχανικών για την ανοικοδόμηση της πόλης από την καταστρεπτική πυρκαγιά του 1917, εκεί ανέλαβε διάφορες τοπογραφικές εργασίες όπως τους τριγωνισμούς στην υπηρεσία κτηματογράφησης. Επίσης υπήρξε επιμελητής της έδρας Γεωδαισίας του ΕΜΠ. Από το 1920 και μετά δραστηριοποιήθηκε ως ιδιώτης και εργολήπτης ελεύθερος επαγγελματίας. Αρχικά ήταν μηχανικός στην κατασκευαστική εταιρεία Paul - Piketty στο Παρίσι. Αργότερα ως συνιδρυτής και ιδρυτής της τεχνικής εταιρείας που είχε, ανέλαβε στην Αθήνα τον σχεδιασμό και την εκπόνηση μελετών για την ανέγερση δεκάδων κτιρίων όπως μονοκατοικίες και διπλοκατοικίες στις περιοχές του Κολωνακίου, των Εξαρχείων και του ευρύτερου κέντρου. Εκείνο το διάστημα εργάστηκε ως συνεργάτης με άλλους μηχανικούς για τον σχεδιασμό και επίβλεψη έργων υποδομής της πόλης και την ανέγερση κτιρίων για να στεγαστούν δημόσιες υπηρεσίες και φορείς. Από το 1930 ασχολήθηκε με τον σχεδιασμό και την ανέγερση πολυκατοικιών. Η αρχιτεκτονική του επηρεάστηκε από το γνωστό μοντέρνο κίνημα του '30 και προσαρμόστηκε στα νέα δεδομένα για την εποχή εκείνη. Το 1936 είχε εργαστεί για μικρό χρονικό διάστημα ως επιβλέπων ενός μέρους των εργασιών κατά την ανέγερση του μεγάρου του μετοχικού ταμείου του στρατού. Στην κατοχική περίοδο η οικοδομική δραστηριότητα μειώθηκε, ο Κωνσταντίνος Κουρόπουλος έφυγε στον Καναδά. Εκεί δραστηριοποιήθηκε στον πολεοδομικό σχεδιασμό ορισμένων περιοχών, ενώ είχε συμμετάσχει και στον σχεδιασμό φράγματος μαζί με άλλους μηχανικούς. Το 1949 ιδρύει στο Κεμπέκ την εταιρεία Cosmos Company Ltd, αργότερα στάλθηκε στο Μόντρεαλ για να εκπονήσει μελέτη πολεοδομικού σχεδιασμού στην περιοχή Ville de Saint-Laurent, η μελέτη του εγκρίθηκε από τις αρχές και στην περιοχή εκείνη μεταφέρθηκε το κολέγιο του Saint-Laurent. Τις δεκαετίες του 50-60 επιστρέφει στην Αθήνα όπου συνεχίζει την επαγγελματική του ενασχόληση. Ορισμένα από τα κτίρια που σχεδιάστηκαν στην μεσοπολεμική περίοδο έχουν κατεδαφιστεί. Παρόλα αυτά, υπάρχουν αρκετά έργα τα οποία ανέλαβε είτε αποκλειστικά είτε σε συνεργασία με άλλους μηχανικούς. Μερικά από τα κτίρια που υπάρχουν ακόμα : Δημόσια κτίρια και έργα μεγάλης κλίμακας. Γήπεδο του Παναθηναϊκού. Ανέλαβε την κατασκευή ενός μέρους από τις εξέδρες του γηπέδου . Μέγαρο μετοχικού ταμείου του στρατού. Ανέλαβε μέρος των οικοδομικών εργασιών. Στρατώνες στο Γουδί. Τράπεζα Αθηνών. Διδακτήρια - άσυλο Παρνασσού. Μέγαρο Singer. Οικίες και ιδιωτικά κτίρια. Πατριάρχου Ιωακείμ 44. Πλουτάρχου 32 και Πατριάρχου Ιωακείμ 45, (η λεγόμενη πολυκατοικία Κουρόπουλου). Χάρητος 25. Σκουφά 16 και Ηρακλείτου (Αρχιτεκτονικά του Ε. Λαζαρίδη). Ρηνείας 3. Τοσίτσα 9 (Προσθήκες και μετατροπές). Τοσίτσα 11 (Στατικα).. Καλλιδρομίου 58 και Ανεξαρτησίας (Στατικά).